Predkladacia správa

Dňom 31. októbra 2004 sa v súlade s článkom 23 ods. 1 Európskeho dohovoru o ochrane ľudských práv a základných slobôd (ďalej len „Európsky dohovor“) skončí šesťročné funkčné obdobie dr. Viery Strážnickej, sudkyne  Európskeho súdu pre ľudské práva v Štrasburgu (ďalej len „ESĽP“) za Slovenskú republiku. V tejto súvislosti vyzval Direktoriát pre ľudské práva Rady Európy Slovenskú republiku na začatie konania na výber kandidátov na sudcu ESĽP. 

Ústava SR v Čl. 141a ods. 4 písm. d)  zverila do pôsobnosti Súdnej rady SR predkladanie návrhov kandidátov na sudcov, ktorí by mali pôsobiť za Slovenskú republiku v medzinárodných súdnych orgánoch, vláde SR. Vnútroštátny postup pri výbere  kandidátov  na sudcov v medzinárodných súdnych orgánoch je upravený v  § 27g zákona č. 185/2002 Z. z. o Súdnej rade SR a o zmene a doplnení niektorých zákonov (ďalej len „Zákon o Súdnej rade SR“). 

Pri navrhovaní kandidátov je potrebné prihliadať na kritériá a pravidlá procedúry pre voľby sudcov ESĽP. Príslušný štát navrhuje zoznam troch kandidátov na túto funkciu spomedzi právnych expertov, sudcov a odborníkov na ľudské práva, ktorí spĺňajú kritériá stanovené Radou Európy a ESĽP. Kandidát na sudcu ESĽP musí mať vysoký morálny charakter a musí spĺňať podmienky na výkon vysokej súdnej funkcie alebo byť uznávaným právnikom. Zároveň  by mal mať teoretické i praktické skúsenosti z problematiky ľudských práv a plynulo ovládať anglický alebo francúzsky jazyk. Výber kandidáta sa má uskutočniť podľa princípu rovnosti šancí oboch pohlaví.  V súlade s článkom 21 ods. 3 Európskeho dohovoru sa  sudcovia ESĽP nesmú zapojiť počas výkonu funkcie do žiadnej politickej, administratívnej alebo odbornej  činnosti, nezlučiteľnej s ich nezávislosťou a nestrannosťou.

Predložený materiál obsahuje zoznam troch kandidátov, ktorí boli zvolení Súdnou radou SR na jej zasadnutí dňa 10. februára 2004.

Materiál sa predkladá na rokovanie vlády formou  v súlade s bodom 3.1.5 Metodického pokynu na prípravu a predkladanie materiálov na rokovanie vlády SR – Výnimka z predkladania materiálov na pripomienkové konanie.

Predkladaný materiál nemá finančný, ekonomický, environmentálny vplyv ani vplyv na zamestnanosť.